Mænd tjener meget mere end kvinder, lyder budskabet i en kampagne fra landets største fagforeninger, som samtidig selv giver mændene en højere løn. Fej for egen dør, siger en ekspert.

Martin Flink, f. 1978, er journalist på Finans. Martin blev journalist i 2005, men var året inden med til at etablere Allers erhvervssatsning Idag/Industriens Dagblad. I 2006 skiftede han til en stilling som pressekoordinator i Dansk Industri, hvilket i 2009 blev til en lignende stilling hos Copenhagen Capacity, inden han 2011 begyndte på Jyllands-Postens erhvervsredaktion. Her har han stort set siden tiltrædelsen beskæftiget sig med arbejdsmarkeds-, erhvervs- og økonomisk politik.

En stribe af landets største fagforeninger kører kampagne for højere løn til kvinderne, samtidig med at de selv aflønner de mandlige ansatte højere end kvinderne.

I FOA får mænd i gennemsnit 2.523 kr. mere om måneden end kvinder, men man kan ikke sætte lighedstegn mellem kampagnens budskab og FOA’s interne lønforskelle, mener personale- og økonomichef Henning Brok.

»Det udadvendte er en kampagne for kvindesagen, og det er ikke umiddelbart sammenligneligt med det indadrettede. Jeg skal ikke bortforklare noget, men lønnen i FOA er meget individbåret.«

Mændene tjener også mest i landets største fagforening, 3F. Finans har fået oplysninger om de fire største faggrupper på i alt 114 ansatte. Her tjener mænd 949 kr. mere om måneden end kvinder. Det svinger dog fra, at kvinderne i it-gruppen tjener 2.449 mere, mens mændene i journalistgruppen får 5.532 kr. mere.

HK oplyser ikke en samlet forskel. En opgørelse for 13 faggrupper viser en lønforskel, fra at kvindelige elever tjener 11 pct. mere, til at mænd i øverste ledelseslag får 6,5 pct. mere.

»HK har stadig noget at arbejde med og for på ligelønsområdet, og det gør vi løbende. En del af uligelønnen i HK er dog forklaret ved anciennitet og forskel i ansættelsestidspunkt,« skriver Mette Kindberg, næstformand i HK.

Dansk Sygeplejeråd, DSR, oplyser i en mail, at der hvert år laves en ligelønsopgørelse, og den seneste blev taget til efterretning.

»Desuden kan oplyses, at forskellen hos os på kvinders og mænds gennemsnitlige løn generelt er relativt lille og afspejler forskelle i gennemsnitlig anciennitet,« står der, uden at der dog er nogle tal på forskellen.

Henning Jørgensen er arbejdsmarkedsekspert og professor på Aalborg Universitet. Han synes, at »det ser skævt ud«, når fagbevægelsen ikke »efterlever egne værdinormer«, som man ellers kæmper for udadtil.

»Når de har en offentlig politik for ligeløn, hvorfor fejer de så ikke for egen dør? Men uligeløn forsvinder ikke lige med det samme, så vil de deres egen politik, må de følge nogle andre prioriteter,« siger han.

Arbejdsmarkedsforsker på Københavns Universitet Christian Lyhne Ibsen peger på, at 100 pct. ligeløn er meget vanskeligt:

»Det her viser, at det selv for fagforeningerne er svært at opnå den perfekte ligeløn.«

Dansk Socialrådgiverforening er også med i kampagnen, men det har ikke været muligt at få tal herfra.